Diari Oficial de la Generalitat Valenciana


Sumari del DOGV 4410, del 02-01-2003 (2002/14765)

ORDE de 26 de desembre de 2002, de la Conselleria d'Economia, Hisenda i Ocupació, per la qual es regulen i convoquen la concessió de subvencions de foment de l'ocupació adreçada a emprenedors per a l'any 2003.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4410

Data del DOGV
:   02-01-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/14533


Data del document
:   26-12-2002

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * creació d'ocupació
    * petita empresa
    * suport econòmic
    * dona
    * mà d'obra femenina
    * ajuda a l'ocupació
    * empresa individual
    * professió independent
    * ajuda pública

ORDE de 26 de desembre de 2002, de la Conselleria d'Economia, Hisenda i Ocupació, per la qual es regulen i convoquen la concessió de subvencions de foment de l'ocupació adreçada a emprenedors per a l'any 2003. [2002/M14536]
  
L'experiència en la gestió de l'Orde de 29 de desembre de 2000, de la Conselleria d'Economia, Hisenda i Ocupació (DOGV núm. 3.925, de 25 de gener de 2001), que estableix les bases reguladores i el procediment general per a la concessió de subvencions del foment de l'ocupació adreçat a emprenedors, fa necessari modificar determinats aspectes de la regulació d'algunes ajudes amb la finalitat d'aconseguir corregir els possibles problemes derivats de la gestió, així com els errors i les imprecisions en la redacció. En aquest sentit s'hi inclouen en aquesta nova orde les modificacions parcials que es van introduir respectivament per les ordes de la Conselleria d'Economia i Hisenda de 17 d'abril de 2001 (DOGV núm. 3987, de 26 d'abril de 2001) i de 4 de desembre de 2001 (DOGV núm. 4143, de 7 de desembre de 2001).
  
La present orde arreplega les bases establides pel Ministeri de Treball per a les ajudes la gestió i el control de les quals van ser transferits a la Generalitat Valenciana i contingudes en les següents disposicions: Orde de 22 de març de 1994 (BOE 12.4.1994), per la qual s'estableixen les bases reguladores per a la concessió d'ajudes i subvencions dels programes de Promoció de l'Ocupació Autònom i d'Integració Laboral dels Minusvàlids a Centres Especials d'Ocupació i Treball Autònom, regulades en l'Orde de 21 de febrer de 1986 (BOE 27.2.1986), per la qual s'estableixen diversos programes de suport a la creació d'ocupació; Orde 1702/2002, de 24 de juny, per la qual es modifica l'Orde de 21 de febrer de 1986, per la qual s'estableixen diversos programes de suport a la creació d'ocupació (BOE 9.7.2002); Orde de 15 de juliol de 1999 (BOE 31.7.1999), per la qual s'estableixen les bases de concessió de subvencions públiques per al foment del desenvolupament local i impuls dels projectes i les empreses qualificats com a I+E, modificada per l'Orde de 27 de desembre de 1999 (BOE 31.12.1999); Orde de 13 d'abril de 1994 (BOE 4.5.1994), per la qual s'estableixen les bases reguladores de la concessió de les subvencions que consisteixen en el pagament als treballadors que feren ús del dret previst en l'article 1 del Reial Decret 1044/1985, de 19 juny, de Quotes a la Seguretat Social, segons el que disposa l'article 4.2 de dit Reial Decret, modificat per la Llei 22/1992 de 30 de juliol.
  
S'introdueixen també amb aquesta orde unes modificacions en el règim d'ajudes adreçat a donar suport les microempreses constituïdes majoritàriament per dones. Aquestes modificacions consisteixen, en primer lloc, a adaptar el concepte de microempresa arreplegat en l'orde d'ajudes a allò establit en la Recomanació 96/280/CE, de la Comissió, de 3 d'abril de 1996, sobre la definició de xicotetes i mitjanes empreses (DO L107 de 30.4.1996, p.4), així com l'eliminació de les ajudes que l'anterior regulació establia a la formació i assistència tècnica d'aquest tipus d'ajudes.
  
Una altra novetat suposa l'exigència d'acompanyar l'alta en l'impost d'activitats econòmiques a la resta de la documentació, per a aquelles sol·licituds que es presenten en el programa d'ajudes a persones que es constituïsquen en treballadors autònoms o passen a exercir una activitat professional per compte propi. A més, es requereix que la sol·licitud d'aquest tipus d'ajudes es presente dins dels dos mesos següents a la data de l'alta en l'impost d'activitats econòmiques. Es pretén que aquesta modificació produïsca una gestió més eficaç dels recursos econòmics i possibilitar que accedisquen amb prioritat aquells beneficiaris que justifiquen abans la realització de l'activitat subvencionada, que s'atenga el nombre més gran possible de sol·licituds i que es puga aprofitar al màxim la dotació pressupostària disponible.
  
Les ajudes adreçades a microempreses participades majoritàriament per dones, així com les ajudes a la contractació per temps indefinit i a jornada completa del primer treballador dels treballadors autònoms o professionals per compte propi, tenen un termini de sol·licitud distint de la regulació anterior. Així, el termini per a presentar dites sol·licituds es fixa entre l'1 de gener i el 30 de juny del 2003 i estableix com a termini màxim el dels dos mesos següents a la sol·licitud de l'ajuda per a presentar l'alta de l'empresa o del treballador respectivament.
  
Les ajudes per a microempreses i les destinades a la contractació del primer treballador per l'autònom estan finançades a càrrec del Programa Operatiu aprovat per Decisió de la Comissió C(2001) 249, de 7 de març de 2001, que comprén els exercicis 2003 al 2006, a càrrec dels quals es financen determinats programes d'ajudes continguts en aquesta orde. Així mateix, aquestes ajudes estan incloses en el Règim d'Ajudes d'Estat N141/2001, règim d'ajudes a l'ocupació lligat a la inversió de la Comunitat Valenciana que ha sigut declarat compatible amb el mercat comú per carta de la Comissió de 28 de febrer de 2002.
  
Amb aquesta nova orde de foment d'ocupació adreçat a emprenedors es pretén aconseguir per part del SERVEF una gestió més eficaç dels recursos disponibles amb la finalitat d'aconseguir l'objectiu de la plena ocupació a la Comunitat Valenciana.
  
En virtut d'això, en ús de les facultats conferides per la Llei 5/1983, de 30 de desembre, de Govern Valencià, i el Decret 90/2001, de 22 de maig, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,
  
ORDENE
  
CAPÍTOL I
  
Disposicions generals
  
Article 1. Objecte i àmbit
  
1. L'objecte de la present orde és establir un programa d'incentius i ajudes econòmiques destinades a afavorir la generació de l'ocupació a la Comunitat Valenciana, bé a través de la creació d'activitat empresarial independent o mitjançant microempreses de naturalesa mercantil, que no siguen entitats d'economia social constituïdes per desocupades; bé a través d'empreses qualificades com a I+E. També s'estableix la concessió de l'ajuda consistent en el pagament de quotes de la Seguretat Social als perceptors de la prestació de desocupació en la modalitat de pagament únic. Tot això d'acord amb les consignacions pressupostàries que als citats efectes estableix la Llei de Pressupostos de la Generalitat Valenciana per a l'exercici 2003.
  
2. Les ajudes i els incentius que s'estableixen per la present orde només es concediran per a la creació d'ocupació que es porte a efecte a centres de treball radicats a la Comunitat Valenciana. També es concediran per a la inversió que haja de romandre en un establiment situat dins del territori de la Comunitat Valenciana.
  
Article 2. Accions susceptibles de suport
  
1. Les ajudes regulades en aquesta orde estan adreçades a donar suport a les accions següents:
  
A) Subvencions a les persones desocupades que accedisquen a la seua ocupació a través de la creació d'activitat empresarial independent, així com a les microempreses de naturalesa mercantil que no siguen entitats d'economia social, creades per desocupades i en les quals aquestes presten els seus servicis, en les condicions establides en la present orde; i les subvencions per a la contractació del primer treballador.
  
B) Ajudes a les empreses qualificades com a I+E
  
C) Subvencions als perceptors de la prestació per desocupació en la modalitat de pagament únic.
  
2. Les ajudes que es concedisquen a l'empara de la present Orde tindran la consideració de subvencions públiques; per a allò no disposat en ella, es regiran pel Text Refós de la Llei d'Hisenda Pública, aprovat per Decret Legislatiu de 26 de juny de 1991.
  
Article 3. Beneficiaris
  
1. Podran percebre les ajudes regulades en el capítol II els treballadors i les empreses que generen ocupació, per a si mateixos o per a persones desocupades, en els termes establits en el citat capítol.
  
2. Seran beneficiaris de les ajudes establides en el capítol III de la present orde, les empreses qualificades com a I+E d'acord amb el procediment que s'hi preveu.
  
3. Les ajudes regulades en el capítol IV es concediran, d'acord amb els preceptes del citat capítol, a les persones que hagen percebut la prestació per desocupació en la modalitat de pagament únic.
  
Article 4. Presentació de sol·licituds
  
1. Les sol·licituds per a l'obtenció de les ajudes regulades en la present Orde es presentaran en imprés normalitzat, juntament amb la documentació requerida, a les direccions territorials d'Ocupació, sense perjuí de poder presentar-la segons el que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per Llei 4/1999.
  
La documentació que acompanye la sol·licitud es presentarà en dues còpies i original, que serà tornat prèvia compulsa.
  
2. Les sol·licituds hauran d'acompanyar-se, a més de la documentació addicional que per a cada una de les concretes ajudes s'estableix en els corresponents articles d'aquesta orde, dels documents que a continuació s'indiquen:
  
a) Documentació acreditativa i identificadora de l'entitat o persona sol·licitant i, en el cas d'entitats, del seu representant legal.
  
b) Documentació acreditativa de trobar-se el sol·licitant al corrent en les obligacions tributàries i davant de la Seguretat Social, en els termes establits en l'Orde de 30 de maig de 1996, de la Conselleria d'Economia i Hisenda (DOGV núm. 2.775), la validesa de la qual haurà d'estendre's al moment de l'atorgament de les ajudes. Entre esta documentació, i només respecte d'aquella que corresponga a l'Agència Estatal Tributària, haurà d'aportar-se:
  
- Autorització expressa al Servici Valencià d'Ocupació i Formació per a demanar davant de l'Agència Estatal de l'Administració Tributària les dades tributàries expressives d'estar al corrent en el compliment de les obligacions fiscals, per mitjà de l'emplenament del corresponent model normalitzat.
  
- En el supòsit de no-autorització, haurà de presentar-se certificat d'estar al corrent de les obligacions tributàries, la validesa del qual haurà d'estendre's a la data d'acabament del termini de presentació de sol·licituds.
  
c) Dades de domiciliació bancària, segons model normalitzat (fitxa de manteniment de tercers), en dos exemplars originals.
  
d) Si és procedent, declaració responsable de les ajudes de minimis concedides per qualsevol projecte al beneficiari durant els tres últims anys, comptats des de la primera ajuda obtinguda d'acord amb la norma de minimis, amb indicació d'import, organisme, data de concessió i règim d'ajudes en què s'empara, o si és procedent, declaració de no haver-ne rebut cap.
  
3. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb aquesta orde resulte exigible, es requerirà l'interessat perquè en el termini de 10 dies esmene la falta o acompanye els documents preceptius, amb indicació que si així no ho fera, es considerarà que desisteix de la seua petició, prèvia resolució que haurà de ser dictada en els termes previstos en l'article 42 de la citada llei.
  
Article 5 Criteris per a la concessió de les ajudes
  
La concessió i la quantia de les ajudes regulades en la present orde estaran condicionades, a més del compliment dels requisits que en cada cas s'estableixen, a l'existència de crèdit pressupostari adequat i suficient a aquest fi, de conformitat amb el pressupost de la Generalitat Valenciana per a l'exercici 2003.
  
Les ajudes s'atorgaran fins a exhaurir el crèdit disponible segons l'orde en què la sol·licitud haja tingut entrada en el registre de l'òrgan competent per a la tramitació, sempre que es complisquen els requisits exigits en aquesta orde i s'acompanye la documentació exigida per a concedir cada tipus d'ajuda.
  
Article 6. Resolució de concessió de les ajudes
  
1. La competència per a concedir i resoldre sobre les sol·licituds formulades correspon als directors territorials d'Ocupació, per delegació del director general del SERVEF, dins dels seus respectius àmbits territorials
  
2. El termini màxim per a resoldre i notificar la resolució procedent serà de tres mesos a comptar des de l'endemà de la presentació de la sol·licitud en qualsevol dels registres d'entrada del SERVEF, en el cas que aquesta s'efectuara una vegada publicada l'orde per la qual es dóna publicitat a les línies de crèdit i a l'import global màxim destinat a la concessió d'aquestes ajudes. En cas contrari, el termini s'iniciarà a partir del dia següent a la citada publicació.
  
3. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per Llei 4/99, de 13 de gener, en relació amb allò que s'ha disposat per l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això sense perjuí que subsistisca l'obligació legal de resoldre sobre la sol·licitud.
  
4. La resolució de concessió de les ajudes en fixarà expressament la quantia i incorporarà, si és procedent, les condicions, obligacions i determinacions accessòries a què ha de subjectar-se el beneficiari, i es notificarà als interessats en els termes previstos en l'article 58 de la Llei 30/1992, abans mencionada.
  
5. Les resolucions que es dicten esgoten la via administrativa, i contra elles podran els interessats interposar recurs contenciós administratiu en el termini de dos mesos, a comptar des de l'endemà de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, recurs de reposició davant d'aquest mateix òrgan en el termini d'un mes, computats en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener. I això, sense perjuí de la possibilitat que els interessats puguen exercitar, si és procedent, qualsevol altre que consideren procedent.
  
Contra la desestimació per silenci administratiu, s'hi podrà interposar idèntic recurs, en el termini de sis mesos des que haguera finalitzat el termini que per a dictar i notificar la resolució expressa es menciona en el punt 2 d'aquest article, tot això de conformitat amb el que disposa l'article 46.1 de la Llei 29/98, de 13 de juliol, reguladora de la Jurisdicció Contenciosa Administrativa; i sense perjuí del que disposen els articles 116 i 117, abans mencionats.
  
Article 7. Resolució d'incidències
  
1. L'òrgan competent per a la concessió de les ajudes previstes en la present orde resoldrà les incidències que es produïsquen amb posterioritat a la concessió, com ara pròrrogues de terminis, modificacions justificades o qualsevol variació de les condicions particulars de la concessió.
  
2. La persona o l'entitat beneficiària haurà de comunicar durant el termini de vigència de l'expedient, la sol·licitud o la concessió d'altres ajudes públiques o privades que haguera sol·licitat o obtingut per al mateix projecte o actuació que se subvenciona mitjançant la present orde.
  
3. Les ajudes establides en aquesta orde són incompatibles amb qualsevol altra ajuda continguda en els programes de foment d'ocupació de la Generalitat Valenciana o de l'estat, que tinguen el mateix objecte, excepte les bonificacions de quotes a la Seguretat Social.
  
4. D'acord amb la normativa comunitària sobre acumulació d'ajudes, l'import total d'aquestes haurà de respectar un dels límits fixats per un dels règims d'ajudes en què s'empare.
  
Article 8. Control de les ajudes
  
1. Correspondrà a les direccions territorials d'Ocupació portar a terme la funció de control de les subvencions concedides, així com l'avaluació i el seguiment del present programa.
  
2. Per a la realització d'aquestes funcions s'utilitzaran tots els mitjans que estiguen a disposició del SERVEF, fins i tot la contractació amb tercers, i la col·laboració en el marc que procedisca amb la Inspecció de Treball i Seguretat Social.
  
3. El beneficiari estarà obligat a sotmetre's a les actuacions de control financer de la Intervenció General i, si és procedent, de les institucions comunitàries, cas que les ajudes estiguen cofinançades pel Fons Social Europeu.
  
Article 9. Liquidació de les ajudes
  
La liquidació de les ajudes s'efectuarà una vegada complits els requisits establits per a cada una d'elles i justificats documentalment tal com s'especifique per a cada programa en els articles corresponents d'aquesta orde o en la corresponent resolució de concessió. La presentació de justificacions haurà de tenir lloc en el termini que s'especifique, si és procedent, en la resolució, i en tot cas, com a data límit, el 20 de novembre de 2003.
  
Correspondrà als directors territorials d'Ocupació, per delegació del director general del SERVEF, el reconeixement de l'obligació i la proposta de pagament de les ajudes concedides.
  
Article 10. Obligacions del beneficiari
  
Són obligacions del beneficiari:
  
a) Acreditar la realització de l'activitat que fonamenta la concessió de l'ajuda, així com el compliment dels requisits i les condicions que determinen la concessió.
  
b) Facilitar les dades i la informació, en qüestions relacionades amb les subvencions concedides, que li siga requerit pel SERVEF, així com comunicar a aquest les incidències i variacions que es produïsquen en relació amb aquelles.
  
c) Complir les obligacions imposades per la legislació específica aplicable.
  
d) Als afectes de difusió pública, cas de cofinançament del Fons Social Europeu, el sol·licitant de l'ajuda haurà de subjectar-se al que preveu el Reglament (CE) número 1159/2000, de la Comissió, de 30 de maig de 2000, sobre activitats d'informació i publicitat que han de portar a terme els estats membres en relació amb les intervencions dels fons estructurals.
  
Article 11. Minoració i resolució de les ajudes concedides
  
1. La justificació parcial de l'ajuda concedida donarà lloc a la minoració de la subvenció.
  
2. L'incompliment pel beneficiari de qualsevol requisit, obligació, condició, i la resta de circumstàncies que van donar lloc a l'atorgament de la subvenció, donarà lloc a la incoació, per l'òrgan competent, del corresponent expedient que podrà finalitzar, si és procedent, amb la resolució de la subvenció concedida i l'obligació de reintegrar les ajudes percebudes i els interessos de demora des del moment del pagament. En la tramitació del procediment s'hi garantirà el dret de l'interessat a l'audiència.
  
CAPÍTOL II
  
Ajudes als treballadors desocupats que creen llocs de treball a través de l'activitat empresarial independent
  
Article 12. Objecte i àmbit
  
1. L'objecte del present capítol és establir per a l'any 2003, en l'àmbit de la Comunitat Valenciana, un programa de promoció de l'ocupació generat per les persones desocupades que es constituïsquen en treballadors autònoms o passen a exercir una activitat professional per compte propi, així com per aquelles entitats mercantils constituïdes majoritàriament per dones desocupades que passen a prestar-hi els seus servicis, amb exclusió de les entitats d'economia social.
  
2. L'àmbit subjectiu de les ajudes objecte d'aquest capítol comprén els següents beneficiaris:
  
a) Les persones desocupades inscrites en la corresponent oficina d'Ocupació de la Generalitat, que es constituïsquen en treballadors autònoms o professionals durant l'any 2003. S'entendrà com a treballador autònom o per compte propi aquell que realitza de forma habitual, personal i directa, una activitat econòmica a títol lucratiu sense subjecció per això a contracte de treball i encara que utilitze el servici remunerat d'altres persones. No tindran aquesta consideració els socis de societats mercantils de capital.
  
b) Les microempreses mercantils constituïdes i participades majoritàriament per dones desocupades que s'hi integren com a treballadores, quan les citades societats no puguen qualificar-se com a empreses d'economia social. Es considerarà microempresa la que tinga menys de 10 treballadors en la data de sol·licitud de l'ajuda, i el volum de negoci anual de la qual no excedisca de 7 milions d'euros, o el balanç general anual no excedisca de 5 milions d'euros segons la Recomanació 96/280/CE, de la Comissió, de 3 d'abril de 1996, sobre la definició de xicotetes i mitjanes empreses (DO L107 de 30.4.1996 p. 4).
  
c) Els treballadors autònoms o professionals podran ser beneficiaris de l'ajuda prevista en l'article 13.1.c), amb independència de l'any en què s'hagen constituït com a això.
  
Article 13. Accions susceptibles de suport
  
Les ajudes que s'estableixen en la present orde s'adrecen a promoure i ajudar a finançar projectes empresarials i de generació d'ocupació.
  
En atenció als beneficiaris, aquestes ajudes es concreten en:
  
1. Per a les persones desocupades inscrites en la corresponent oficina d'Ocupació que es constituïsquen en treballadors autònoms o professionals durant l'any 2003 i l'activitat de la qual es domicilie a la Comunitat Valenciana. Els beneficiaris hauran d'haver romàs inscrits com a desocupats fins a l'inici de l'activitat i no han d'haver figurat enquadrats en el Règim Especial de Treballadors Autònoms en els tres mesos anteriors a l'inici d'aquella:
  
a) Subvencions, per una sola vegada, en quantia de 3.005,06 euros, per cada persona desocupada que es constituïsca en treballador autònom o professional liberal per compte propi. Per a l'obtenció d'aquestes ajudes s'hi haurà de tenir reconegut el dret a la subvenció financera del paràgraf següent.
  
b) Subvencions per a la reducció d'interessos de préstecs destinats a finançar les inversions necessàries per a la constitució dels desocupats en treballadors autònoms o per compte propi, així com per a la inversió inicial realitzada per les microempreses mercantils a què es refereix l'article anterior.
  
Per a ser subvencionables, els préstecs hauran de ser concedits per aquelles entitats de crèdit que tinguen subscrit, a aquest efecte, el corresponent conveni de col·laboració financer amb la Conselleria d'Economia, Hisenda i Ocupació.
  
No seran subvencionables els préstecs que no reunisquen les condicions i característiques expressades en els citats convenis.
  
La quantia de l'ajuda financera equivaldrà a tres punts de reducció en els interessos de préstecs destinats a finançar inversions necessàries per a la constitució en treballador per compte propi. Es calcularà com si els interessos de cada any es meritaren d'una sola vegada en el moment de concessió del préstec. El tipus d'interés podrà ser fix o variable i es determinarà anualment en la forma que establisquen els convenis en vigor.
  
Sense perjuí que els préstecs es concerten per una xifra superior, l'import objecte de la subvenció estarà comprés entre 3.005 euros i 50.000 euros. Quan el préstec siga superior a 12.020,24 euros, el peticionari haurà d'acompanyar una memòria de les inversions realitzades, segons model normalitzat; en aquest cas, el valor d'aquestes fixarà l'import màxim del préstec subvencionable.
  
En els préstecs l'import dels quals no supere els 12.020,24 euros, l'amortització hi serà com a màxim de cinc anys, i en els superiors a aquest import, podrà ser fins a huit anys, tot això sense perjuí que puguen concertar-se operacions de major duració i quantia; en aquest cas, el tram que excedisca de l'anteriorment indicat no serà objecte de subvenció.
  
El préstec podrà formalitzar-se amb anterioritat a la sol·licitud de l'ajuda, però sempre dins de l'any 2003.
  
No es podran subvencionar els contractes de pòlissa de crèdit, lísing, ni arrendament financer, ni altres contractes distints al del préstec.
  
Els préstecs objecte d'aquesta subvenció no poden ser cancel·lats durant el primer any de vigència. Si es produïra aquesta cancel·lació dins del mencionat període, el prestatari haurà de tornar a la Generalitat Valenciana la totalitat de la subvenció concedida. Si l'amortització anticipada es produeix una vegada transcorregut el primer any, haurà de reintegrar-se la part de la subvenció financera no meritada.
  
Les ajudes compreses en les lletres a) i b) d'aquest article estan en part finançades pel Fons Social Europeu en un 70% a través del Programa Operatiu Integrat de la Generalitat Valenciana, aprovat per Decisió de la Comissió C(2001) 249, de 7 de març de 2001.
  
c) Subvencions als treballadors autònoms o professionals per compte propi, per una sola vegada, en quantia de 3.000 euros, com a ajuda a la contractació per temps indefinit i a jornada completa del seu primer treballador. Aquestes ajudes no es concediran per la contractació de parents per consanguinitat o afinitat, fins al segon grau inclusivament, de l'empresari sol·licitant. El treballador contractat haurà de figurar inscrit com a desocupat en les corresponents oficines d'Ocupació de la Generalitat Valenciana. Aquesta subvenció podrà concedir-se als treballadors autònoms o professionals per compte propi, amb independència de l'any en què hagueren començat a realitzar l'activitat i, si és procedent, percebut ajudes per la constitució com treballadors autònoms.
  
Els beneficiaris d'aquesta ajuda assumeixen l'obligació de no rescindir la relació laboral amb el treballador per la contractació del qual es va atorgar l'ajuda, almenys, durant cinc anys. En cas de resolució anticipada de la relació laboral amb el treballador per la contractació del qual es va atorgar l'ajuda, el beneficiari haurà de procedir a la substitució del treballador per un altre que reunisca els requisits establits. Aquesta substitució haurà de produir-se en el termini de dos mesos des que es va produir la resolució del contracte anterior i comunicar-se a l'administració en el termini d'un mes des de la data del nou contracte. En un altre cas, el prestatari haurà de reintegrar a la Generalitat Valenciana la totalitat de la subvenció percebuda.
  
Aquesta ajuda està finançada pel Fons Social Europeu en un 70% a través del Programa Operatiu Integrat de la Generalitat Valenciana, aprovat per Decisió de la Comissió C(2001) 249, de 7 de març de 2001.
  
Aquesta ajuda està inclosa en el Règim d'Ajudes d'Estat núm. N141/2001, règim d'ajudes a l'ocupació lligat a la inversió de la Comunitat Valenciana que ha sigut declarat compatible amb el mercat comú per carta de la Comissió de 28 de febrer de 2002.
  
2. Per a les microempreses mercantils constituïdes i participades majoritàriament per dones desocupades que s'hi integren com a treballadores, quan les citades empreses no siguen d'economia social, les ajudes podran consistir en ajudes equivalents a les establides, amb caràcter general, per als desocupats que es constituïsquen en treballadors autònoms o professionals, i regulades en els apartats 1.a) 1.b) i 1.c) d'aquest article. L'ajuda establida en l'apartat 1.a) s'entendrà referida a cada una de les treballadores que s'incorporen com a sòcies a la microempresa beneficiària, amb independència de l'enquadrament que corresponga en el Règim de Seguretat Social.
  
Aquesta ajuda està finançada pel Fons Social Europeu en un 75% a través del Programa Operatiu Integrat de la Generalitat Valenciana, aprovat per Decisió de la Comissió C(2001) 249, de 7 de març de 2001.
  
Aquesta ajuda està inclosa en el Règim de Ajudes d'Estat núm. N141/2001, règim d'ajudes a l'ocupació lligat a la inversió de la Comunitat Valenciana que ha sigut declarat compatible amb el mercat comú per carta de la Comissió de 28 de febrer de 2002.
  
3. Les ajudes previstes en el present article seran incompatibles amb les ajudes a l'autoocupació de persones discapacitades, l'ocupació estable de treballadors per compte alié, i amb qualsevol altra rebuda pel mateix concepte en els últims cinc anys.
  
4. La percepció de l'ajuda per la contractació del primer treballador serà incompatible amb qualsevol altra, no consistents en bonificacions de quotes a la Seguretat Social, que pogueren correspondre per la citada contractació.
  
5. En tot cas, la persona o l'entitat beneficiària de les ajudes establides en aquest article haurà de contribuir al finançament de les despeses derivades de l'actuació per a la qual es concedisca la subvenció, almenys, en un percentatge no inferior al 25% d'aquestes.
  
6. En cap cas podran ser beneficiàries d'aquestes ajudes les societats civils i les comunitats de béns.
  
Article 14. Requisits
  
1. Els sol·licitants de les subvencions hauran d'iniciar l'activitat a partir de l'1 de gener de 2003, i haurà de quedar acreditada la citada circumstància en la documentació que s'indica en l'article següent de la present orde. Es considerarà a aquestos efectes com a data d'inici la que conste en el document d'alta en l'impost d'activitats econòmiques. Aquest requisit no serà exigible per a les ajudes a la contractació del primer treballador establides en aquesta orde.
  
2. Els sol·licitants de les subvencions financeres hauran de tenir, a més, concedit un préstec en els termes assenyalats en l'article 13 1.b).
  
Article 15. Documentació i terminis
  
1. A més d'acompanyar-se de la documentació requerida en l'article 4, hauran d'adjuntar-se a les sol·licituds els següents documents:
  
a) Documentació acreditativa i identificadora de l'entitat o persona sol·licitant i, en el cas d'entitats, del seu representant legal.
  
b) Memòria de l'activitat que cal realitzar.
  
c) Per al cas que la quantia del préstec subvencionat supere la xifra de 12.020,24 euros, memòria relativa a les inversions realitzades, amb les factures o els documents acreditatius de la realització d'aquelles.
  
d) Còpia de la targeta de demanda d'ocupació, o certificat de l'oficina d'Ocupació de la Generalitat Valenciana, que acredite la condició de desocupat en la data de l'alta en l'Impost d'Activitats Econòmiques.
  
e) Si és procedent, certificat d'aprovació o contracte del préstec expedit per l'entitat creditícia corresponent, segons les condicions fixades en el conveni en vigor.
  
f) Informe emés per l'òrgan competent de la Seguretat Social sobre la vida laboral del sol·licitant de la subvenció o, si és procedent, de la persona per raó de l'ocupació de la qual se sol·licite l'ajuda.
  
g) Declaració d'alta en l'impost d'activitats econòmiques i resolució o certificat de la Tresoreria General de la Seguretat Social relativa a la inclusió en el Règim Especial corresponent de la Seguretat Social o, si és procedent, certificat expedit per l'òrgan competent del col·legi professional que corresponga, relatiu a la incorporació a la mutualitat que tinga establida el citat col·legi.
  
h) Quan se sol·licite l'ajuda per la contractació del primer treballador, declaració responsable relativa al parentiu d'aquest amb el sol·licitant, o amb els administradors o partícips de les societats mercantils sol·licitants, així com una altra relativa al compromís de mantenir el lloc de treball subvencionat un mínim de cinc anys, o de tornar, en un altre cas, la subvenció percebuda. A la citada declaració s'hi acompanyarà certificat de vida laboral de l'empresa, expedida per la Tresoreria de la Seguretat Social.
  
i) Quan la sol·licitant siga una microempresa participada majoritàriament per dones, haurà d'acompanyar a la sol·licitud un certificat registral acreditatiu de l'existència legal de l'empresa i societària dels partícips en el seu capital, així com la documentació corresponent a cada una de les ajudes sol·licitades acompanyada, si correspon, dels pertinents contractes de treball i alta en la Seguretat Social de l'empresa de les treballadores o dels treballadors pels quals se sol·licite l'ajuda, així com els certificats de vida laboral d'aquestos.
  
2. Les sol·licituds d'ajudes per a primera contractació i les establides a favor de microempreses participades majoritàriament per dones, hauran de presentar-se amb anterioritat a l'inici de l'actuació per a la qual se sol·licita l'ajuda.
  
3. El termini de presentació de les sol·licituds d'ajudes per a la constitució en treballador autònom o professional per compte propi establit en l'article 13.1.a) i b), serà des de l'1 de gener al 30 de setembre de 2003. Les sol·licituds presentades hauran d'anar acompanyades, a més de la documentació general arreplegada en aquest article, de l'alta en l'impost d'activitats econòmiques. Les citades sol·licituds hauran de presentar-se en el termini màxim de dos mesos des de l'alta del treballador autònom o professional, i en tot cas, fins al 30 de setembre de 2003.
  
4. El termini de presentació de les sol·licituds de les ajudes per a la primera contractació establides en l'article 13.1.c) serà des de l'1 de gener al 30 de juny de 2003. Així mateix, en el termini dels dos mesos següents a la sol·licitud de l'ajuda, el sol·licitant haurà de presentar l'alta en Seguretat Social de la citada contractació i el corresponent contracte.
  
5. El termini de presentació de les sol·licituds a favor de microempreses participades majoritàriament per dones establides en l'article 13.2 serà, amb caràcter general, de l'1 de gener al 30 de juny de 2003. Les citades empreses hauran de presentar l'alta en l'Impost d'Activitats Econòmiques i en la Seguretat Social en el termini màxim dels dos mesos següents a la presentació de la sol·licitud corresponent.
  
Article 16. Liquidació de les ajudes
  
1. La liquidació de les ajudes s'efectuarà una vegada acreditat l'inici de l'activitat laboral o l'activitat subvencionada per part del beneficiari mitjançant la presentació de la documentació arreplegada en l'article anterior, acompanyant a més, si es tracta de microempreses participades per dones, el NIF de l'entitat, els contractes de treball i les corresponents altes en la Seguretat Social.
  
2. Les subvencions concedides en concepte de reducció d'interessos s'endossaran d'una sola vegada a l'entitat creditícia que haguera concedit el préstec, que practicarà l'amortització del principal en la quantia d'aquelles.
  
Article 17. Obligacions del beneficiari
  
A més del compliment de les establides amb caràcter general, els beneficiaris de les ajudes per a la constitució de desocupats en treballadors autònoms o professionals per compte propi tindran l'obligació de mantenir l'activitat subvencionada un mínim de tres anys. Les ajudes per a la creació de microempreses constituïdes i participades majoritàriament per dones desocupades, així com les ajudes per a la contractació del primer treballador per la microempresa o pel treballador autònom o professional per compte propi, hauran de mantenir l'activitat subvencionada durant un temps mínim de cinc anys.
  
El préstec subvencionat no es podrà cancel·lar durant el primer any de vida. En cas d'incompliment d'aquestes obligacions, estaran obligats a reintegrar la totalitat de les subvencions percebudes.
  
Article 18. Reintegrament parcial de la subvenció financera
  
L'amortització anticipada del préstec, una vegada transcorregut el període de manteniment obligatori, donarà lloc a l'obligació de reintegrar la part de subvenció financera no meritada.
  
CAPÍTOL III
  
Projectes i empreses qualificats com a I+E
  
Article 19. Definició
  
1. Podran obtenir la consideració de I+E els projectes empresarials promocionats per una corporació local o per la Generalitat Valenciana i/o amb el seu suport, a fi de crear activitat econòmica i generar llocs de treball en el seu àmbit territorial.
  
2. Correspon al director general del SERVEF atorgar a un projecte o empresa la qualificació com a I+E.
  
Article 20. Requisits
  
Perquè un projecte empresarial puga ser qualificat com a I+E, haurà de complir els següents requisits:
  
1. Que una corporació local, mitjançant acord plenari i amb referència expressa al projecte empresarial, o bé la Generalitat Valenciana, preste el seu suport. S'entendrà que hi ha el referit suport quan es pose a disposició del promotor l'aportació de recursos econòmics i/o materials, com ara infraestructures o servicis que l'ajuden en la posada en practica i la gestió del negoci. En cas de la Generalitat Valenciana, s'entendrà que el citat suport es produeix quan el director general del SERVEF emeta un informe favorable de viabilitat del projecte empresarial.
  
2. Que preveja la contractació de treballadors o la incorporació de socis al projecte de cooperatives o societats laborals.
  
3. Que la plantilla prevista, en constituir-se en empresa, no siga superior a 25 treballadors. Cas que la plantilla efectiva sobrepasse el citat nombre, només podrà concedir-se ajuda a l'empresa per un nombre de treballadors que no excedisca de la referida xifra.
  
4. Que es tracte d'una empresa de nova creació, o que tractant-se d'una empresa preexistent, el projecte es concrete en la creació d'un nou centre de treball d'aquella amb ampliació de la plantilla. En aquest supòsit, l'ajuda es concedirà per l'augment net efectiu de la plantilla de l'empresa i es condicionarà al manteniment, almenys durant cinc anys, del citat increment net i que l'obertura del nou centre de treball no supose tancament o trasllat d'instal·lacions preexistents o disminució de l'ocupació en aquestes.
  
5. Que la producció de béns o servicis estiga relacionada amb activitats econòmiques emergents o que, dins d'una activitat tradicional a la zona, cobrisca necessitats no satisfetes en l'estructura existent.
  
6. Que reunisca condicions de viabilitat tècnica econòmica i financera.
  
Article 21. Sol·licitud de qualificació com a I+E
  
1. Els promotors de projectes que pretenguen la qualificació com a I+E hauran de sol·licitar-ho a les direccions territorials d'Ocupació en el model que es formule a l'efecte. A la sol·licitud s'hi acompanyarà certificat de l'administració pública col·laboradora, en la qual s'especifique, de forma quantificada, concreta i especifica, la infraestructura, instruments o mitjans amb els que es dóna suport al projecte empresarial, i s'unirà un informe raonat i documentació de la citada administració sobre la viabilitat del projecte empresarial, tot detallant-ne els aspectes tècnics de producció i comercialització, així com la valoració sobre les distintes fonts de finançament que tinga el projecte. S'adjuntarà, així mateix, declaració del promotor de no haver iniciat l'activitat empresarial referida, si és procedent, al nou centre de treball.
  
2. No obstant allò disposat en el paràgraf precedent, i sempre que la corporació local no haja emés l'informe de viabilitat sobre el projecte, els promotors d'aquestos podran sol·licitar la qualificació com a I+E al director general del SERVEF, en el model que es formule a l'efecte, i s'acompanyaran en tot cas:
  
a) Certificat de l'administració col·laboradora en la qual s'especifique de forma quantificada, concreta i especifica la infraestructura, mitjans i instruments posats a disposició del promotor per a l'execució i/o la gestió del projecte.
  
b) Memòria explicativa de la viabilitat del projecte empresarial, tot detallant els aspectes tècnics de producció i comercialització, així com pla d'inversions que calga realitzar, amb expressió detallada de les fonts de finançament.
  
c) Declaració del promotor de no haver iniciat l'activitat empresarial.
  
3. Igualment podran sol·licitar la qualificació com a I+E les empreses constituïdes dins d'un termini màxim de sis mesos anteriors al moment en què es formula la sol·licitud de qualificació, sempre que no hagen iniciat l'activitat. La sol·licitud es presentarà en idèntics termes i forma previstos en els números 1 i 2.
  
Article 22. Resolució sobre qualificació com a I+E
  
El director general del SERVEF emetrà la resolució corresponent en els terminis que a continuació es determinen:
  
a) Un mes següent a la presentació de la sol·licitud en els supòsits previstos en el número 1 de l'article anterior.
  
b) Tres mesos següents a la presentació de la sol·licitud en els supòsits previstos en el paràgraf 2 de l'article anterior.
  
El venciment dels terminis anteriorment indicats sense haver notificat la resolució expressa, legitima l'interessat per a entendre-la estimada per silenci administratiu, de conformitat amb el que preveu l'article 43 en la redacció donada per la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i sense perjuí del que disposa el punt 2. cel citat article.
  
Article 23. Inscripció en el registre administratiu de I+E
  
1. Els projectes empresarials o les empreses existents que es qualifiquen com a I+E, s'inscriuran en el Registre de I+E, dependent del SERVEF, en el termini màxim dels trenta dies següents a la citada qualificació. En la inscripció s'hi farà constar, com a mínim, la següent informació:
  
a) Identificació del promotor del projecte o de l'empresa qualificada com a I+E.
  
b) Identificació de l'administració que li dóna suport, així com de les formes del citat suport.
  
c) Definició i objecte del projecte.
  
d) Domicili social de la I+E.
  
e) Nombre previst de llocs de treball previstos per a crear.
  
f) Venciment del termini per a constituir-se en empreses o iniciar l'activitat.
  
2. En els 12 mesos següents a la resolució de qualificació de I+E, els promotors hauran de constituir les empreses corresponents o, si és procedent, procedir a l'obertura del nou establiment, així com a iniciar l'activitat productiva objecte del projecte. Transcorregut el citat termini sense que s'haja iniciat la citada activitat, la qualificació quedarà sense efecte i es practicarà el corresponent assentament registral
  
Les empreses que tinguen el seu origen en projectes de I+E podran constituir-se sota qualsevol forma jurídica, incloses les distintes fórmules d'economia social, com ara cooperatives o societats laborals.
  
S'entendrà que una empresa està constituïda des del moment de la inscripció en el corresponent registre mercantil o, si és procedent, en el Registre de Cooperatives. Quan es tracte d'empresari individual o comunitat de béns, quan cause alta en el Cens d'Hisenda.
  
S'entendrà que inicia l'activitat productiva quan cause alta en l'Impost d'Activitats Econòmiques.
  
Article 24. Subvencions
  
1. Els projectes empresarials i les empreses qualificats com a I+E, d'acord amb el que estableix el capítol anterior, podran sol·licitar les següents subvencions, que es finançaran a càrrec dels pressupostos de la Generalitat Valenciana:
  
a) Subvenció financera. Per a la reducció d'interessos de préstecs per a inversions destinades a la creació i posada en marxa d'empreses qualificades com a I+E.
  
Aquesta subvenció serà equivalent a la reducció de fins a tres punts de l'interés fixat per l'entitat de crèdit pública o privada que concedisca el préstec al sol·licitant, pagadora d'una sola vegada. Es calcularà com si els interessos de cada any es meritaren d'una sola vegada en el moment de concessió del préstec. El tipus d'interés podrà ser fix o variable i es determinarà anualment en la forma que establisquen els convenis en vigor.
  
Aquesta subvenció tindrà com a límit la quantia de 5.108,60 euros per lloc de treball que es cobrisca mitjançant una contractació indefinida. S'entendrà inclòs com a lloc de treball creat el del promotor mateix, la qual cosa s'acreditarà mitjançant l'alta en l'impost d'activitats econòmiques i/o alta en el règim de la Seguretat Social que corresponga.
  
Els préstecs per a ser subvencionats hauran de ser concedits per entitats que tinguen subscrit l'oportú conveni, a aquest fi, amb la Conselleria d'Economia, Hisenda i Ocupació. No seran subvencionables els préstecs que no reunisquen les condicions i característiques expressades en els citats convenis.
  
Aquesta subvenció és incompatible amb les de la mateixa classe establides en altres preceptes d'aquesta orde.
  
El préstec podrà formalitzar-se amb anterioritat a la sol·licitud de l'ajuda, però sempre dins de l'any 2003.
  
No es podran subvencionar els contractes de pòlissa de crèdit, lísing, ni arrendament financer, ni altres contractes distints al del préstec.
  
Els préstecs objecte d'aquesta subvenció no poden ser cancel·lats durant el primer any de vigència. Si es produïra aquesta cancel·lació dins del mencionat període, el prestatari haurà de tornar a la Generalitat Valenciana la totalitat de la subvenció concedida. Si l'amortització anticipada es produeix una vegada transcorregut el primer any, haurà de reintegrar-se la part de la subvenció financera no meritada.
  
b) Subvenció de suport a la funció gerencial. Per a ajudes el promotor o empresari en la presa de decisions necessàries per al funcionament de l'empresa. Aquesta subvenció podrà revestir les següents modalitats:
  
- Ajuda per tutoria, entenent-se per això l'acompanyament tècnic que un expert alié a l'empresa, persona física o jurídica que reunisca garanties de solvència i professionalitat suficients a juí del SERVEF, presta al promotor o empresari en les activitats gerencials, durant un termini determinat.
  
- Ajuda per formació, que inclourà els cursos que el promotor o empresari puga rebre per a obtenir i millorar els seus coneixements sobre la funció gerencial.
  
- Ajuda per la realització externa d'estudis i informes sobre l'activitat, perquè el promotor o empresari puga disposar de millor informació sobre els béns o servicis objecte de producció, incloent-se en aquest apartat els estudis de mercat, organització, comercialització, diagnosi o d'altres de naturalesa anàloga.
  
La despesa originada pel suport a la funció gerencial haurà de produir-se en el termini d'un any des de la constitució de l'empresa. La quantia total de la subvenció de suport a la funció gerencial, que es pagarà per una sola vegada, ascendirà al 75% del cost dels servicis rebuts, fins una quantitat màxima total de 12.000 euros; no podrà, per això, acumular-se distints tipus d'ajuda per damunt de la citada quantitat màxima.
  
c) Subvenció per assistència tècnica per a la contractació d'experts tècnics d'alta qualificació. Podrà concedir-se a les empreses qualificades com a I+E, una subvenció equivalent al 50% dels costos laborals totals, incloses les cotitzacions a la Seguretat Social per tots els conceptes corresponents a un any, com a màxim, amb un límit de 17.978,82 euros. La subvenció, que es concedirà per una sola vegada, estarà condicionada a la justificació per les empreses que, amb les contractacions objecte de subvenció, es cobreixen carències ben identificades per a l'exercici de l'activitat empresarial i el bon fi d'aquesta.
  
La subvenció per assistència tècnica no podrà compatibilitzar-se amb una altra ajuda concedida a la mateixa actuació, a l'empara de les presents bases.
  
d) Subvenció per contractació indefinida. Les empreses qualificades com a I+E que realitzen contractacions indefinides amb treballadors desocupats inscrits en les corresponents oficines d'Ocupació de la Generalitat Valenciana, tindran dret a una subvenció de 4.808,10 euros per cada contracte indefinit que se subscriga a jornada completa, o la part proporcional que corresponga, quan el citat es realitze a temps parcial.
  
Quan la contractació es realitze a temps parcial i es transforme amb posterioritat a temps complet, l'empresa tindrà dret a percebre la diferència entre la quantitat que va percebre a l'inici de la contractació i l'import de 4.808,10 euros.
  
Quan la contractació es realitze a temps complet i es transforme amb posterioritat en contracte a temps parcial, l'empresa beneficiària haurà de reintegrar l'import de la subvenció en la part proporcional que corresponga.
  
Aquesta subvenció és incompatible, per al mateix treballador, amb l'establida en el punt c), i amb les regulades en el capítol II d'aquesta orde; serà, no obstant, compatible amb les bonificacions de quotes previstes en les lleis i amb les del Reial Decret 1451/1983, d'11 de maig, pel qual es regula l'ocupació selectiva i les mesures de foment de l'ocupació de treballadors minusvàlids, així com amb les que puguen establir el mateix tipus de bonificacions per contractació sempre que es declaren compatibles en aquestes normes.
  
e) Subvenció per a cooperatives i societats laborals. Les cooperatives i societats laborals qualificades com a I+E tindran dret a una subvenció de 4.808,10 euros per cada soci treballador que, sent desocupat, s'hi integre amb caràcter indefinit.
  
Aquesta subvenció és incompatible, per a un mateix treballador, amb l'establida en els punts c) i d) anteriors i, si és procedent, amb les establides en els programes d'ajudes a les empreses d'Economia Social.
  
Les ajudes previstes en el present article tindran la consideració d'ajudes de minimis, i se subjectaran al que estableix el Reglament (CE) núm. 69/2001, de la Comissió, de 12 de gener de 2001, relatiu a l'aplicació dels articles 87 i 88 del Tractat CE a les ajudes de minimis, publicat en el DOCE de 13 de gener de 2001.
  
Article 25. Increments de les ajudes
  
Les empreses qualificades com a I+E tindran dret a un increment del 10 per 100 de la quantia de les subvencions regulades anteriorment, quan l'activitat productiva principal s'inscriga dins dels àmbits que s'indiquen a continuació:
  
- Protecció i manteniment de zones naturals.
  
- Gestió de residus.
  
- Tractament d'aigües i sanejament de zones contaminades.
  
- Implantació d'energies alternatives.
  
- Promoció del turisme rural i cultural.
  
- Vigilància i seguretat.
  
- Transports col·lectius (locals).
  
- Desenvolupament cultural local.
  
- Noves tecnologies de la informació i la comunicació.
  
- Atenció de xiquets, persones incapacitades i majors.
  
- Servicis a domicili.
  
- Assistència a joves en dificultat.
  
Article 26. Sol·licitud i termini de les ajudes
  
1. Els promotors de projectes empresarials podran sol·licitar davant de la direcció territorial d'Ocupació, alguna o totes les ajudes previstes en l'article anterior, sense perjuí de poder presentar la citada sol·licitud segons el que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per Llei 4/1999.
  
La sol·licitud es formularà en el model oficial i s'acompanyarà de la següent documentació, a més de la requerida en l'article 4 de la present orde:
  
- Escriptura de constitució i alta en Seguretat Social dels socis, en el cas de societats.
  
- Alta en IAE i/o alta en el Règim de Seguretat Social corresponent en el cas de treballadors per compte propi o autònoms.
  
- Declaració del promotor de l'empresa que no ha percebut cap ajuda que puga concórrer amb el que estableix aquesta norma o, en cas de la percepció, especificació de les ajudes rebudes i la quantia.
  
En funció del tipus de subvenció sol·licitada, presentaran, a més:
  
a) En cas de subvenció financera, contracte de préstec o acord de concessió d'aquest per part de l'entitat financera en el qual es faça constar el principal, tipus d'interés, període d'amortització i carència, si hi haguera, així com declaració dels contractes indefinits previstos per a realitzar.
  
b) En cas de suport a la funció gerencial, cost i justificació de la mesura de suport sol·licitada, tot especificant l'empresa, entitat física o jurídica que prestarà o ha prestat el suport, i acreditant la solvència professional, proposta i calendari de servicis que calga desenvolupar.
  
c) En cas de contractació d'experts tècnics d'alta qualificació, nombre i perfils professionals, costos laborals totals i acreditació de la citada contractació.
  
d) En cas de subvenció a la contractació indefinida, contractes degudament registrats i alta en Seguretat Social dels treballadors contractats.
  
e) En cas de subvenció a societats laborals i cooperatives, escriptures de constitució de la societat inscrita en el Registre Mercantil o, si és procedent, certificat registral.
  
2. Els empresaris podran presentar la sol·licitud d'ajuda en el termini màxim d'un any des que es va iniciar l'activitat de l'empresa, i en tot cas fins al 30 de setembre de 2003.
  
Article 27. Pagament de les subvencions
  
Amb caràcter previ al pagament de la subvenció, l'empresa presentarà la següent documentació:
  
a) Per a la subvenció financera: contractes de treball formalitzats i corresponent alta en Seguretat Social dels treballadors contractats i pòlissa o certificat del contracte de préstec emés per l'entitat concessionària del crèdit. L'acreditació del lloc de treball estable en cas de socis es portarà a terme mitjançant la presentació de l'escriptura o contracte de societat. En el cas de treballadors autònoms, mitjançant l'alta en el règim de la Seguretat Social que corresponga.
  
b) Per a la subvenció de suport a la funció gerencial: factura de l'empresa, entitat o persona física, acreditativa del cost del servici rebut i informe escrit de l'actuació de suport exercida en el qual conste la data de la realització.
  
c) En el supòsit d'ajuda per contractació d'experts tècnics d'alta qualificació: contractes de treball formalitzats amb els tècnics i alta en Seguretat Social i informe en què s'indiquen les funcions que calga realitzar en relació amb la seua categoria professional, així com calendari d'actuació.
  
Article 28. Obligacions de les empreses
  
Els beneficiaris de les subvencions previstes per a I+E estan obligats, especialment, al compliment de les següents obligacions:
  
a) Mantenir el nivell de plantilla de treballadors contractats indefinidament i dels socis treballadors de cooperatives i societats laborals, durant almenys tres anys. Quan en el citat termini es produïsca el cessament de treballadors fixos o socis treballadors, excepte en els supòsits de força major, l'empresa, abans de transcorregut el termini d'un mes, està obligada a substituir-los, almenys, per la mateixa jornada sense que la citada contractació de lloc a una nova subvenció.
  
b) Presentar dins dels dos mesos següents a la finalització del període subvencionat:
  
- Rebuts de salaris i butlletins de cotització a la Seguretat Social (TC1 i TC2) corresponents des del moment de la contractació fins al compliment del citat període de temps subvencionat, dels experts tècnics d'alta qualificació contractats.
  
- Memòria de les activitats realitzades a conseqüència de l'assistència tècnica rebuda, pels mencionats experts.
  
c) Acreditar en el termini màxim d'un any des de la concessió de la subvenció financera que el préstec subvencionat s'ha destinat a finançar inversions per a la creació i posada en marxa de l'empresa.
  
d) Comunicar a la direcció territorial d'Ocupació la percepció, si és procedent, de les ajudes concedides per a la mateixa finalitat per altres administracions públiques o ens públics o privats.
  
Les subvencions regulades en aquest capítol són incompatibles amb les previstes en l'Orde de 16 d'octubre de 1998, del Ministeri de Treball i Afers Socials, per la qual s'estableixen les bases reguladores per a la concessió d'ajudes i subvencions públiques destinades al foment de la integració laboral dels minusvàlids a centres especials d'Ocupació i Treball Autònom, així com les establides en l'Orde de 29 de desembre de 1998, del Ministeri de Treball i Afers Socials, per la qual s'estableixen les bases reguladores per a la concessió d'ajudes i subvencions públiques a càrrec del Programa de Desenvolupament de l'Economia Social.
  
CAPÍTOL IV
  
Pagament de quotes de Seguretat Social
  
Article 29. Objecte de la subvenció
  
1. És objecte d'aquest capítol regular el procediment de pagament de quotes a la Seguretat Social a treballadors que hagen percebut la prestació per desocupació, en la modalitat de pagament únic, pel valor actual de l'import total de la prestació, en aplicació de l'article 1 del Reial Decret 1044/1985, de 19 de juny, modificat per la Llei 22/1992, de 30 de juliol de 1992.
  
2. Aquesta subvenció consistirà en el pagament al treballador, per part de la Generalitat Valenciana, a través del SERVEF, del 50% de la quota al règim corresponent a la Seguretat Social com a treballador autònom, calculat sobre la base mínima de cotització, o el 100% de l'aportació del treballador en les cotitzacions al corresponent règim de la Seguretat Social, durant el temps que s'haguera percebut la prestació per desocupació de no haver percebut en la modalitat de pagament únic, computant-se a efectes d'aquesta ajuda a partir de la data d'alta en el corresponent règim de la Seguretat Social. Per al cas de treballadors que pertanyen al règim d'autònoms, es computarà a partir de l'1 del mes corresponent a aquell en què s'haja produït l'alta.
  
Article 30. Beneficiaris i requisits dels beneficiaris
  
1. Seran beneficiaris d'aquesta subvenció els treballadors que hagen obtingut la prestació de desocupació, en la modalitat de pagament únic d'acord amb la legislació estatal.
  
2. A més de complir amb les condicions establides amb caràcter general per a poder percebre ajudes públiques, els beneficiaris de les subvencions previstes en aquest capítol han d'acreditar la concurrència dels requisits següents:
  
a) Haver percebut la prestació per desocupació en la modalitat de pagament únic.
  
b) Haver iniciat l'activitat dins del mes següent a la percepció de la prestació de pagament únic o trobar-se en fase d'iniciació.
  
c) Estar donat d'alta en el corresponent règim de la Seguretat Social.
  
Article 31. Sol·licituds: termini i forma
  
1. Les sol·licituds de pagament de quotes regulades en la present orde es presentaran a mesura que el beneficiari vaja realitzant l'ingrés de les seues quotes mensuals al règim de la Seguretat Social corresponent. El termini per a la presentació dels butlletins de cotització, a efectes del pagament de les subvencions, expirarà una vegada transcorreguts nou mesos comptats a partir del mes objecte de subvenció. El pagament de les quantitats en concepte de subvenció es realitzarà, generalment, amb caràcter semestral.
  
2. Les sol·licituds s'acompanyaran de la documentació específica següent:
  
- Documentació que acredite que el sol·licitant és perceptor de la prestació per desocupació en la modalitat de pagament únic.
  
- Butlletins de cotització mensual corresponents al semestre pel qual se sol·licita el pagament de les quotes.
  
- Alta en el corresponent Règim de la Seguretat Social.
  
Article 32. Concurrència d'ajudes o subvencions
  
L'import de les ajudes o subvencions regulades en el present capítol no podrà ser, en cap cas, de tal quantia que, aïlladament o en concurrència amb subvencions o ajudes de les administracions públiques, o d'altres ens públics o privats, nacionals o internacionals, que consistisquen en pagaments o bonificacions de quotes de la Seguretat, supere el cost de la cotització a la Seguretat Social satisfeta per l'interessat.
  
Article 33. Norma supletòria
  
Per a allò no previst expressament en aquest capítol, hi valdrà allò que s'ha disposat per l'Orde de 13 d'abril de 1994, del Ministeri de Treball i Seguretat Social (BOE de 4 de maig), per la qual es regulen les bases per a la concessió de subvencions per l'Institut Nacional d'Ocupació, consistents en el pagament de les quotes a la Seguretat Social, als treballadors que hagen fet ús del dret previst en l'article 1r del Reial Decret 1044/1985, de 19 de juny.
  
DISPOSICIONS ADDICIONALS
  
Primera
  
La concessió de les ajudes previstes en aquesta orde estarà condicionada a l'existència de crèdit adequat i suficient per a això en el pressupost de la Generalitat Valenciana per a l'exercici 2003.
  
La present convocatòria queda condicionada a l'existència de crèdit adequat i suficient per a això en els corresponents pressupostos de la Generalitat Valenciana per a l'exercici 2003.
  
Segona
  
En el cas que els documents que han d'acompanyar la sol·licitud de concessió de les ajudes ja estigueren en poder de qualsevol òrgan de l'administració de la Generalitat Valenciana, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència a què van ser adreçats, la identificació del procediment en què estiguen, i que no hagen transcorregut mes de cinc anys des de la finalització del procediment a què corresponguen.
  
En els supòsits d'impossibilitat material d'obtenir el document, l'òrgan competent podrà requerir al sol·licitant que el presente o, si no n'hi ha, que acredite per altres mitjans els requisits a què es refereix el document.
  
Tercera
  
D'acord amb allò que s'ha disposat per l'article 10 del Reial Decret 735/1995, de 5 de maig, pel qual es regulen les agències de col·locació sense fins lucratius i els servicis integrats per a l'ocupació, l'acreditació de la situació de desocupació podrà acreditar-se mitjançant el certificat d'inscripció com a desocupat, emés per una agència privada de col·locació degudament autoritzada per a actuar a la Comunitat Valenciana.
  
DISPOSICIONS FINALS
  
Primera
  
Es faculta el director general del SERVEF per a dictar totes les instruccions que siguen necessàries per a l'execució i el desenvolupament del que disposa aquesta orde.
  
Segona
  
La present odre entrarà en vigor el dia de la publicació en el Diari Oficial de la Generalitat Valenciana.
  
Contra el present acte, que esgota la via administrativa, els interessats podran interposar-hi recurs contenciós administratiu en el termini de dos mesos, a comptar des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, recurs de reposició davant d'aquest mateix òrgan en el termini d'un mes, computats en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener. I això, sense perjuí de la possibilitat que els interessats puguen exercitar, si és procedent, qualsevol altre que consideren procedent.
  
València, 26 de desembre de 2002
  
El conseller d'Economia, Hisenda i Ocupació,